இதற்கிடையில் செர்பியன் ஒருவர் ஆஸ்திரிய இளவரசனைக் கொல்ல, முதலாம் உலகப்போர் மூள்வதற்கான நிகழ்வுகள் ஆரம்பமாகின்றன. செர்பியாவும் ரஷ்யாவும் நண்பர்கள். ஆஸ்திரியாவும் ஜெர்மனியும் நண்பர்கள். செர்பியா மீது ஆஸ்திரியா படையெடுக்க, ரஷ்யா செர்பியாவுக்கு வேறு வழியின்றி உதவி செய்யப்போக, ஜெர்மனி ரஷ்யா மீது படையெடுக்க, பின் இங்கிலாந்து, பிரான்சு என்று அனைவரும் கோதாவில் இறங்க, முதலாம் உலகப்போர் ஆரம்பம். ரஷ்யாவிலோ மக்கள் உணவுப் பற்றாக்குறையில் வாடுகிறார்கள். போல்ஷ்வீக் புரட்சிக்கான வித்தும் இடப்படுகிறது. ட்ஸார் நிகோலாய் 2 போர் நடக்கும் முன்னணிக்குச் செல்கிறார். அந்த நேரத்தில் ட்ஸாரினா ஆட்சி நடத்த, ரஸ்புடின் தன் ஆள்களை உள்ளே கொண்டுவருகிறார். போல்ஷ்வீக்குகள் போஸ்டர் அடித்து எப்படி ரஷ்யா ரஸ்புடின் கையில் சிக்கித் தவிக்கிறது என்று பிரசாரம் செய்கின்றனர்.